Privatna gimnazija i ekonomsko-informatička škola Futura

**Privatna gimnazija i ekonomsko-informatička škola Futura**, skraćeno škola Futura, nalazi se na adresi Divka Budaka 1D u Zagrebu (u blizini Kennedyjevog trga).
## Historija
Privatna gimnazija i ekonomsko-informatička škola Futura s pravom javnosti osnovana je 2003. godine u Zagrebu pod nazivom Privatna ekonomsko-informatička škola s pravom javnosti. Tada je upisana prva generacija učenika u prvi razred. Sa svakom školskom godinom rastao je broj upisanih učenika i razreda što je odraz kvalitete rada. U školskoj godini 2011./2012. škola mijenja naziv, te se zbog potrebe većeg prostora seli na trenutnu adresu.

Na početku rada škola je obrazovala učenike za zanimanje ekonomist. U siječnju 2010. godine od strane Ministarstva znanosti, obrazovanja i športa dobila je odobrenje za program kojim se učenike obrazuje za zanimanje tehničar za računalstvo. U školskoj godini 2012./2013. upisala je  i prvu generaciju u program prirodoslovno-matematičke gimnazije. Na taj način postaje jedina privatna gimnazija s prirodoslovno-matematičkim smjerom.

Danas se škola nalazi na adresi Divka Budaka 1d, što je u neposrednoj blizini Ekonomskog fakulteta i ima odličnu prometnu povezanost (blizina tramvaja, vlaka i autobusa), blizina parka Maksimir i športsko-rekreacijskog centra Svetice. Škola ima odličan školski prostor koji je vrhunski opremljen najmodernijim nastavnim sredstvima i pomagalima.

## Raspored i program
Škola nudi obrazovne programe u trajanju od četiri godine:
* ekonomist
* tehničar za računalstvo
* prirodoslovno-matematička gimnazija

Za programe ekonomist i tehničar za računalstvo predmeti su osuvremenjeni prema novom strukovnom kurikulumu koji je odobren od strane MZOS za školsku godinu 2013./2014.

Posebnosti u pristupu učenju i poučavanju su korištenje računala u svakodnevnoj nastavi, digitalni nastavni materijali i dodatni informatički sadržaji za sve obrazovne smjerove. Za ekonomski smjer dodatno se nude informatički sadržaji kao što su predmeti Poslovna informatika, Poslovna retorika i polaganje ECDL ispita. Za tehničare za računalstvo se nude dodatni sadržaji programiranja u različitim programskim jezicima i za različite platforme. Na ovaj način učenike se uvodi u svijet informatike koji se nalazi svuda oko nas. Gimnazijalcima su uz informatičke i programerske sadržaje, na raspolaganju i radionice iz kemije i biologije.

## Nastava i metode rada
Glavna obilježja su:

* individualni pristup učeniku usredotočen na učeničke kompetencije
* rad u malim grupama
* pozitivna radna atmosfera
* kreativan pristup nastavi
* stalni kontakt razrednika i roditelja - roditelji dobivaju izvješća s ocjenama jednom tjedno
* projekt "Moj online razred" - učenje pomoću interneta gdje svaki učenik dobije svoje korisničko ime i lozinku za pristup web stranici škole i digitalnim nastavnim materijalima koji se tamo nalaze

U radu škole potiče se i priprema učenike za sudjelovanja na brojnim županijskim i državnim natjecanjima, na kojima učenici iz godine u godinu ostvaruju sve zapaženije rezultate.

### Programerska grupa
Za sve učenike koji se žele upustiti u zanimljive vode programiranja organizirana je programerska grupa. S radom je počela školske godine 2010./2011., a nastavila se s radom i u narednim školskim godinama. Posebnost škole očituje se u podučavanju učenika za programiranje igrica na engleskom jeziku, dok će se od školske godine 2013./2014. početi s podučavanjem učenika za programiranje u android programu.

## Zapaženi uspjesi
* učenik 4. razreda ekonomskog smjera Filip Č. osvojio je odlično 6. mjesto na državnom natjecanju iz engleskog jezika u kategoriji 4. razreda strukovnih škola u školskoj godini 2012./2013., koje se od 22. do 24. travnja 2013 održalo u Šibeniku. 
* učenica 4. razreda ekonomskog smjera Nikolina M. plasirala se na županijsko natjecanje iz hrvatskog jezika u školskoj godini 2012./2013. S obzirom da je konkurencija bila vrlo oštra i da je test sastavljen prema gimnazijskom nastavnom planu i programu, uspjeh je hvalevrijedan jer je bila među malobrojnima iz 4. razreda strukovnog programa koja je prošla na županijsko natjecanje u Gradu Zagrebu.
* učenici 4. razreda Nikolina M., Filip Č. i Ivan M. osvojili su odlično 5. mjesto na međužupanijskom natjecanju "Mladi poduzetnik" u školskoj godini 2012./2013. „Mladi poduzetnik“ je tradicionalno natjecanje ekonomskih srednjih škola na kojem se primjenjuju stečena znanja iz stručnih ekonomskih predmeta – knjigovodstva, marketinga, poduzetništva, gospodarstva, poslovnog komuniciranja te stranih jezika. Uspjeh je tim veći jer je na natjecanju škola Futura bila jedina škola iz grada Zagreba i jedina od svih privatnih škola koje su ostvarile pravo sudjelovanja. 
* povodom obilježavanja akcije "Dan sigurnijeg interneta 2012" učenici škole su osvojili veliki broj nagrada za svoje radove. Od 16 najboljih srednjoškolskih radova iz cijele Hrvatske čak 6 su radovi učenika škole Futura, dok su od 37 istaknutih srednjoškolskih radova čak 10 radovi učenika škole. Na natječaj su pristigla ukupno 564 rada svih uzrasta. Dan sigurnijeg interneta obilježava se svake godine drugog utorka u veljači, počeo se obilježavati 2004. g. unutar nekoliko zemalja Europe, a danas se u obilježavanje uključilo oko 90 zemalja širom svijeta.
* osvojeno odlično 2. mjesto među svim školama u Republici Hrvatskoj u kategoriji Srednje škole na Carnetovom natjecanju "Skockajte web! 2011", za školsku godinu 2011./2012.

## Izvori

## Vanjske veze
* Službene stranice škole
* eHrvatska - projekt "Moj online razred"
* Projekt "Solarni autić Futurko"